Co₂ráun₂ ca₂lë₃, liaꞌ₂ conꞌ₂ jme₁i₃náu₅ jniaꞌ₅₄ ja₁chi₂lénꞌ₂ dsa₂ Diú₄, ca₂jenꞌ₂ jniaꞌ₅₄ jan₂ ꞌio₅₄ chiꞌ₂ i₂jme₁ꞌen₅₄ jme₂dsí₂ ꞌlɨnꞌ₅₄ të₂dsɨ́₅, i₂dsi₂ jág₁. ꞌIo₅₄ ꞌéi₂ a₂lë₁jmo₂₃ bá₄ ta₁, ia₁ juɨg₅₄ bá₄ jme₁cán₂ cu₄ a₂jme₁lɨ́ꞌ₂ a₂dsi₂ jág₁.
ꞌIo₅₄ chiꞌ₂ ꞌéi₂ ca₂ꞌein₃ Pa₄, ca₂ꞌein₃ jniaꞌ₅₄ në́₃, ca₂guióꞌ₃ ca₂tsɨ́ꞌ₃ dsa₂ i₂jme₁tionꞌ₅₄: ―Dsa₂ në₅ i₂jme₂ti₃ ta₁ ne₄ Diú₄ juɨnꞌ₂ guë́₄. Jaun₂ ꞌë́₂ jág₁ tsɨ́ꞌ₅ ꞌniaꞌ₂ ꞌa₂ liaꞌ₂ lé₂ liónꞌ₂ ꞌniaꞌ₂.
ꞌLióng₂ jmɨg₄ ca₂jmo₃ le₂jaun₂. Ca₂lë₃ jme₁ca₂lë₃ ca₂i₃méꞌ₂ dsɨ́₅ Pa₄. Jaun₂ ca₂jí₂, ca₂juáꞌ₂ ca₂tsɨ́ꞌ₃ jme₂dsí₂ ꞌlɨnꞌ₅₄ i₂jme₁ꞌen₅₄ quióꞌ₅ ꞌio₅₄ ꞌéi₂: ―Quianꞌ₅₄ bí₂ ꞌéiꞌ₃ quióꞌ₅ Jesucristo, jmo₅₄ jniá₂ ꞌéiꞌ₃, jú₅ quióꞌ₅ ꞌio₅₄ në₅. Jaun₂ co₂tan₅₄ dsɨ₂juɨ₅ jaun₂, ca₂o₃ꞌɨ́n₃ jme₂dsí₂ ꞌlɨnꞌ₅₄ ca₂téin₂ ꞌio₅₄.
Jme₁ca₂rë₃líꞌ₄ dsa₂ juɨg₅₄ ꞌio₅₄ ꞌéi₂, a₂tsá₃ ma₃cuɨn₅ jmɨg₄ a₂líꞌ₂ guë́₄ cu₄ quiainꞌ₅₄ ꞌéi₂, jaun₂ ca₂jŋaiꞌ₃ Pa₄ quianꞌ₅₄ Silas, ca₂tág₃ juɨ₅ ꞌmaꞌ₅₄ ne₄ dsɨ₂tan₅₄.
Jaun₂ ca₂i₁jo₅₄ ja₁tiánꞌ₄ juë́₄, jaun₂ ca₂juáꞌ₂: ―Dsa₂ la₂, i₂lɨ́n₅ judíos, i₂nioi₅₄ tsɨ₂jɨin₂₃ dsa₂ juɨg₂ go₄ jniog₄.
Qui₂ꞌë́ꞌ₅ jme₂tɨin₂₃ dsa₂ tag₄ a₂tsá₃ dsi₂ten₅₄ guéi₁ jniog₄, on₃ guëꞌ₂ dsi₂ten₅₄ juaꞌ₅₄ a₂jmó₁, ia₁ dsa₂ romanos bá₄ lág₅.
Jaun₂ ca₂nau₂ dsa₂ juɨg₂ ꞌnei₂ ca₂jmáiꞌ₂ Pa₄ quianꞌ₅₄ Silas. Jaun₂ ca₂dsi₂ dsɨ₂tan₅₄ a₂dsi₂uɨg₅ nɨ₁tsɨnꞌ₅₄, jaun₂ ca₂jmo₃ ꞌéiꞌ₃ a₂bóg₂ në́₃ quianꞌ₅₄ nɨ₁ꞌma₂.
Jme₁ma₂dsan₃ bóg₂ ꞌŋio₅ lɨn₃, jaun₂ guë́₄ ca₂toꞌ₂ néꞌ₃ ꞌmá₃. Ca₂jmo₃ ꞌéiꞌ₃ a₂jmo₃ dsa₂ i₂niog₅ gu₂ ꞌné₅ ꞌmá₃ ꞌí₁ dse₃ lɨn₃.
Dsa₂ ꞌéi₂ në́₃, jme₁ca₂ŋɨi₂ ꞌéiꞌ₃ jaun₂, ca₂i₁tioꞌ₂ ca₂të₂ quióng₄ tsɨ₁ꞌné₅ ꞌmá₃, le₁tia₃ mɨ₂tag₅₄ ꞌŋióꞌ₃ tau₂ nɨ₁ꞌma₂.
La₁ conꞌ₂ dsi₃nei₅ jme₁ca₂ꞌë₃ Pa₄ alabanzas quiainꞌ₅₄ Silas qui₂ca₂tsɨ́ꞌ₃ Diú₄, qui₂ca₂nág₂ bá₄ dsa₂ siánꞌ₂ i₂tionꞌ₅₄ ꞌné₅ ꞌmá₃.
Të₃jë₄ jaun₂, conꞌ₂ tsá₃ ján₅ dsa₂, ca₂i₁bi₅₄ ꞌuë₃ tiá₂ lɨn₃, ca₂liaꞌ₂ qui₂ca₂jë́ꞌ₂ ꞌuɨg₅₄ nɨ₁ꞌiaꞌ₂ tsɨ₁ꞌné₅ ꞌmá₃, qui₂ca₂niá₃ ca₂le₃jë́₃ o₄ꞌné₄, qui₂ca₂gag₂ ŋí₁ cadenas a₂jme₁le₁ꞌŋeꞌ₅₄ ca₂le₃jɨ́n₃ dsa₂ i₂jme₁tionꞌ₅₄ ꞌŋióꞌ₃.
Jme₁ca₂ŋé₃ dsa₂ i₂jmo₅ ꞌí₁, ca₂jág₃ ma₂le₁na₁ jë₂ o₄ꞌné₄ ꞌné₅ ꞌmá₃, jaun₂ ca₂dsi₂ ŋi₁tág₂ quióꞌ₅ a₂jme₁jŋɨiꞌ₃ ꞌŋiog₅. Ia₁ lɨ́in₂ ma₂ca₂lón₂ jɨn₂ bá₄ i₂le₁jnɨ́₅ néꞌ₃ ꞌmá₃.
La₁ dsɨ₂juɨ₅ ca₂guióꞌ₃ Pa₄ ca₂juáꞌ₂: ―Tsá₃ lë₁jmagꞌ₅₄ uɨg₅ ꞌŋiagꞌ₂, ia₁ la₂ bá₄ tioꞌ₅₄ jniaꞌ₅₄ ca₂le₃jág₃.
Jaun₂ ca₂mɨ₃ dsa₂ ꞌéi₂ si₂, jaun₂ ca₂ꞌí₃ co₂chiꞌ₅₄ dsi₂néi₂ të₃ góꞌ₅ jlein₂₃ ŋó₃ ca₂chi₃jné₃ ne₄ Pa₄ quianꞌ₅₄ Silas.
Jaun₂ ca₂ꞌuágꞌ₂ të₂ca₁ꞌné₄, jaun₂ ca₂ŋag₃: ―ꞌNiaꞌ₂ dsa₂, ¿ꞌe₂ ꞌnióꞌ₅ jmo₅₄ jniá₂ ia₁jaun₂ lión₂ jniá₂?
Jaun₂ ca₂juáꞌ₂ ꞌéi₂: ―ꞌÉn₃ të₂le₃ quióꞌ₅ Te₁guiꞌ₅₄ Jesucristo, jaun₂ bá₄ tɨ́ngꞌ₄, quiangꞌ₅₄ ca₂le₃jɨ́n₃ dsa₂ dsi₂néi₂ quiángꞌ₂.
Jaun₂ ca₂cuë₃ Pa₄ quianꞌ₅₄ Silas jág₁ dse₃ quióꞌ₅ Te₁guiꞌ₅₄ ca₂cuë́ꞌ₃ dsa₂ ꞌéi₂ quianꞌ₅₄ ca₂le₃jɨ́n₃ dsa₂ i₂tiánꞌ₅ dsi₂néi₂ quióꞌ₅.
Hora jaun₂ a₂ꞌuë₂, dsa₂ i₂niog₅ gu₂ ꞌné₅ ꞌmá₃ ꞌéi₂ qui₂ca₂rɨ́nꞌ₃ ja₁qui₂le₁cuɨ́ꞌ₃ quióꞌ₅ Pa₄ quiainꞌ₅₄ Silas. Jaun₂ ꞌéi₂ quiainꞌ₅₄ ca₂le₃jɨ́n₃ dsa₂ dsi₂néi₂ quióꞌ₅, ca₂jŋói₂ jmɨg₂.
Jme₁co₂lág₂ jaun₂, ca₂tág₃ ja₁quióꞌ₄, ca₂i₁cuë₂ a₂guë́ꞌ₃. Jaun₂ ꞌioꞌ₂ jmo₂₃ ca₂le₃jɨ́in₃, ia₁ ca₂rë₃ꞌéin₂ jág₁ quióꞌ₅ Diú₄.
Jme₁jnia₃ jaun₂, ca₂chen₃ juë́₄ chiꞌ₂ ꞌɨꞌ₅₄ a₂ca₂i₁chiꞌ₄ dsa₂ i₂niog₅ gu₂ ꞌné₅ ꞌmá₃, a₂lióin₂ dsa₂ ꞌéi₂.
Jaun₂ ca₂juáꞌ₂ dsa₂ i₂niog₅ gu₂ ꞌné₅ ꞌmá₃ ca₂tsɨ́ꞌ₃ Pa₄: ―Ma₂ŋɨg₂ ꞌéiꞌ₃ quióꞌ₅ juë́₄ a₂long₅₄ ꞌniaꞌ₂. Jaun₂ ma₂lé₂ o₁noꞌ₄ ꞌniaꞌ₂ tei₄ quiángꞌ₂.
Jaun₂ ca₂juáꞌ₂ Pa₄ ca₂tsɨ́ꞌ₃ chiꞌ₂ ꞌɨꞌ₅₄: ―Ca₂chóngꞌ₂ dsa₂ jniaꞌ₅₄, qui₂ca₂bóg₂ të₃jɨn₄ dsa₂ juɨn₅ të₃ tsá₃ ca₂cáun₃ deꞌ₂ jág₁ dsau₅ quián₂ jniaꞌ₅₄ i₂lág₅ dsa₂ tén₅ juɨg₂ Roma. Jaun₂ guë́₄ ca₂toꞌ₂ néꞌ₃ ꞌmá₃. ¿Në₃ në́₃ ꞌnio₃ lió₂ jniaꞌ₅₄ conꞌ₂ të₃coꞌ₅₄? Tsá₃ le₂jaun₂. Juɨ₁ja₂léin₂ guioin₅₄ juɨ₁ja₂ꞌuagꞌ₅₄, juɨ₁liaꞌ₂ ca₂toꞌ₂.
Jaun₂ guë́₄ ca₂i₁con₂ chiꞌ₂ ꞌɨꞌ₅₄ jág₁ jaun₂ ne₄ juë́₄, jaun₂ ca₂rë₃góꞌ₅ jme₁ca₂rë₃ŋi₅ a₂lɨ́n₅ Pa₄ quianꞌ₅₄ Silas dsa₂ tén₅ Roma.
Jaun₂ ca₂i₁len₅₄ dsɨ₂tan₅₄ ca₂i₁mɨ₂ o₂ꞌén₂ dso₄ ne₄ Pa₄ quianꞌ₅₄ Silas. Ca₂ꞌuágꞌ₂ bá₄ jaun₂ në́₃, jaun₂ ca₂juáꞌ₂ a₂ꞌuɨ́n₃ ꞌéi₂ juɨg₂ jaun₂.
Jme₁ma₂ꞌuɨn₂ ꞌéi₂ ꞌné₅ ꞌmá₃, ca₂i₃lein₃ ja₁quióꞌ₄ ꞌio₅₄ Lidia. Jme₁ca₂ŋɨiꞌ₂ quiainꞌ₅₄ rɨinꞌ₅₄, qui₂ca₂cuë₃ bí₂ në́₃, jaun₂ guë́₄ ca₂ꞌuɨin₂ ja₁jaun₂, ca₂i₁lein₅₄ guë́₄ juɨg₂ siáꞌ₂.